pythainlp/thaigov-v2-corpus-22032023 huggingface dataset:
วันพุธที่ 22 มิถุนายน 2565
“อนุทิน” นั่งประธานประชุม UNAIDS ครั้งที่ 50 เรียกร้องประเทศสมาชิกร่วมยุติเอดส์ในปี 2573
รองนายกรัฐมนตรีและรัฐมนตรีว่าการกระทรวงสาธารณสุข เป็นประธานประชุมคณะกรรมการบริหาร UNAIDS ครั้งที่ 50 ที่นครเจนีวา สมาพันธรัฐสวิส ระหว่างวันที่ 21-24 มิถุนายนนี้ เรียกร้องสมาชิกร่วมยุติปัญหาโรคเอดส์ในปี 2573
รองนายกรัฐมนตรีและรัฐมนตรีว่าการกระทรวงสาธารณสุข เป็นประธานประชุมคณะกรรมการบริหารUNAIDS ครั้งที่ 50 ที่นครเจนีวา สมาพันธรัฐสวิส ระหว่างวันที่ 21-24 มิถุนายนนี้ เรียกร้องสมาชิกร่วมยุติปัญหาโรคเอดส์ในปี 2573 เน้นแก้ปัญหาในกลุ่มเยาวชน จัดระบบหลักประกันสุขภาพให้ครอบคลุม และลดการตีตรา พร้อมผลักดันการดำเนินงานร่วมกันใน 3 ประเด็น เสนอจัดประชุมครั้งที่ 51 ที่ไทยธันวาคมนี้
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวว่า ประเทศไทยได้รับเลือกให้ดำรงตำแหน่งประธานคณะกรรมการบริหารของโครงการเอดส์แห่งสหประชาชาติ (UNAIDS) โดยในปีนี้มีการประชุม 2 ครั้ง คือ การประชุมครั้งที่ 50 จัดขึ้นระหว่างวันที่ 21-24 มิถุนายน 2565 ที่นครเจนีวา สมาพันธรัฐสวิส และการประชุมครั้งที่ 51 ระหว่างวันที่ 13-15 ธันวาคม 2565 ทั้งนี้ ตนในฐานะรัฐมนตรีว่าการกระทรวงสาธารณสุขจึงนำทีมผู้บริหารกระทรวงสาธารณสุขไทยเข้าร่วมการประชุมดังกล่าวที่สมาพันธรัฐสวิส และได้เรียกร้องในที่ประชุมให้ทุกภาคส่วนที่เกี่ยวข้องเร่งดำเนินการเพื่อการยุติปัญหาโรคเอดส์ ภายในปี พ.ศ. 2573 โดยย้ำการดำเนินการสำคัญ 3 เรื่อง คือ 1.การแก้ไขปัญหาในกลุ่มเด็กและเยาวชน ซึ่งเป็นกลุ่มที่มีบทบาทสำคัญในการรับมือกับโรคเอดส์ และจะเป็นผู้นำในอนาคต โดยในช่วงการอภิปราย ในวันที่ 24 มิถุนายน จะมีการหารือเกี่ยวกับการศึกษาและการเสริมพลัง (empower) ให้แก่กลุ่มนี้
2.การจัดระบบประกันสุขภาพถ้วนหน้าให้ครอบคลุมการบริการป้องกันรักษาโรคเอดส์ เพื่อให้ผู้ป่วยและผู้ติดเชื้อสามารถเข้าถึงบริการได้โดยไม่มีภาระทางการเงิน ซึ่งจะนำไปสู่การเข้าถึงเป้าหมาย 95-95-95 คือ คนที่ติดเชื้อต้องรู้สถานะการติดเชื้อ 95% คนรู้สถานะการติดเชื้อต้องได้รับการรักษา 95% และคนได้รับการรักษาต้องได้รับยาอย่างสม่ำเสมอ 95% และ 3.การลดการตีตราและการเลือกปฏิบัติ (Stigma and discrimination) ในทุกรูปแบบทั้งในสถานพยาบาล สถานศึกษา ที่ทำงาน และในชุมชน รวมทั้งมีกฎหมายและนโยบายที่ปกป้องศักดิ์ศรีความเป็นมนุษย์
นายอนุทินกล่าวต่อว่า ประเด็นที่ประเทศไทยต้องการผลักดันในระหว่างที่ดำรงตำแหน่งประธานUNAIDS PCB คือ 1.การศึกษาดูงานการดำเนินงานด้านเอชไอวี/เอดส์ในประเทศไทย 2.ประเด็น Thematic Segment มุ่งเน้นไปยังกลุ่มเยาวชน เพื่อเสริมสร้างความรู้ความเข้าใจเรื่องเอชไอวีอย่างครอบคลุม เช่น การลดการตีตรา การเลือกปฏิบัติข้อปฏิบัติในการป้องกัน การดูแลรักษา และอยู่ร่วมกับผู้ป่วยโรคเอดส์ เพศศึกษาทั้งในโรงเรียนและนอกโรงเรียนและ 3.การขับเคลื่อนประเด็นที่ประเทศไทยต้องการผลักดันในการเป็นประธาน เช่น การลดการตีตราและเลือกปฏิบัติ, การขับเคลื่อนโดยชุมชน (community-led action) นอกจากนี้ ตนจะย้ำความจำนงขอเป็นเจ้าภาพจัดการประชุมครั้งที่ 51 ในช่วงเดือนธันวาคมนี้ที่ประเทศไทยด้วย
สำหรับUNAIDS ก่อตั้งขึ้นเพื่อเป็นกลไกความร่วมมือในการป้องกันควบคุมและแก้ไขปัญหาการแพร่ระบาดของโรคเอดส์ โดยมี Programme Coordinating Board (PCB) เป็นคณะกรรมการบริหาร ซึ่งมีองค์ประกอบจาก ผู้แทนภูมิภาคต่างๆ 22 ประเทศ UN Cosponsoring Agencies 11 องค์กร ได้แก่ UNHCR, UNICEF, WFP, UNDP, UNFPA, UNODC, UN WOMEN, ILO, UNESCO, WHO, the World Bank และภาคประชาสังคมที่มีบทบาทภารกิจเกี่ยวข้องกับการป้องกันควบคุมการแพร่ระบาดของเอชไอวี/เอดส์ จำนวน 5 องค์กร
******************************************** 22 มิถุนายน 2565
วันอังคารที่ 31 สิงหาคม 2564
กสร. ชี้แจงสิทธิหน้าที่ของนายจ้างและลูกจ้างในกิจการ ที่ได้รับการผ่อนคลายล็อกดาวน์ตั้งแต่วันที่ 1 กันยายน 2564
กสร. ชี้แจงสิทธิหน้าที่ของนายจ้าง และลูกจ้างในกิจการที่ได้รับการผ่อนคลายล็อกดาวน์ตั้งแต่วันที่ 1 กันยายน 2564 พร้อมเน้นย้ำให้ดำเนินกิจการตามมาตรการและเงื่อนไขตามที่ ศบค. กำหนด เพื่อป้องกัน และยับยั้งการแพร่ระบาดของโรคติดเชื้อไวรัสโคโรนา 2019 (COVID - 19)
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.)ได้เปิดเผยว่า ภายหลังจากที่คณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 เห็นชอบมาตรการผ่อนคลายล็อกดาวน์จังหวัดพื้นที่ควบคุมสูงสุดและเข้มงวด (สีแดงเข้ม) ซึ่งมีผลบังคับใช้ ตั้งแต่วันที่ 1 กันยายน 2564เป็นต้นไป มีผลให้สถานประกอบกิจการตามข้อกำหนดดังกล่าวสามารถเปิดและดำเนินกิจการได้ เช่น กิจการร้านจำหน่ายอาหารหรือเครื่องดื่ม เป็นต้น ซึ่งนายสุชาติ ชมกลิ่น รัฐมนตรีว่าการกระทรวงแรงงานได้กำชับให้กรมสวัสดิการและคุ้มครองแรงงานดูแลสิทธิประโยชน์ของนายจ้างและลูกจ้างสำหรับกิจการที่ทางราชการผ่อนคลายให้ดำเนินกิจการได้ โดยให้นายจ้างเรียกลูกจ้างมาทำงานตามปกติ หากนายจ้างไม่เรียกให้ลูกจ้างมาทำงาน นายจ้างยังมีหน้าที่ต้องจ่ายค่าจ้างให้แก่ลูกจ้างหากนายจ้างไม่จ่ายค่าจ้างให้ อาจถือเป็นการเลิกจ้างลูกจ้างโดยปริยาย ซึ่งนายจ้างจะต้องจ่ายค่าชดเชยและค่าบอกกล่าวล่วงหน้าให้แก่ลูกจ้าง สำหรับลูกจ้างมีหน้าที่ต้องไปทำงานตามที่นายจ้างเรียก หากลูกจ้างไม่ไปทำงานโดยไม่ได้ลางาน หรือหยุดงานโดยนายจ้างไม่อนุญาตหรือให้ความยินยอม อาจเป็นการขาดงาน ลูกจ้างอาจถูกลงโทษทางวินัยจากนายจ้างได้ และหากลูกจ้างขาดงาน 3 วันทำงานติดต่อกันโดยไม่มีเหตุอันควร อาจถูกเลิกจ้างโดยไม่ได้รับค่าชดเชย
อธิบดี กสร.ได้กล่าวเพิ่มเติมว่า ขอให้นายจ้างดำเนินกิจการตามมาตรการและเงื่อนไขที่ ศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 (ศบค.) ได้กำหนดไว้ เพื่อเป็นการป้องกัน และยับยั้งการแพร่ระบาดของโรคติดเชื้อไวรัสโคโรนา 2019 (COVID - 19) และเป็นการสร้างความมั่นใจแก่ลูกจ้างซึ่งเป็นผู้ปฏิบัติงานรวมถึงเป็นการสร้างความมั่นใจให้แก่ผู้รับบริการหรือผู้บริโภคด้วย
วันอังคารที่ 8 มีนาคม 2565
ครม.อนุมัติหลักการร่าง พ.ร.บ.ค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญาเพิ่มความคุ้มครองผู้ต้องหาและจำเลยในชั้นสอบสวน
ครม.อนุมัติหลักการร่าง พ.ร.บ.ค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญาเพิ่มความคุ้มครองผู้ต้องหาและจำเลยในชั้นสอบสวน
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่าที่ประชุมคณะรัฐมนตรี (ครม.) วันที่ 8 มี.ค. 2565 ได้อนุมัติหลักการร่างพระราชบัญญัติ(พ.ร.บ.)ค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญา(ฉบับที่...) พ.ศ.... ซึ่งมีสาระสำคัญเป็นการแก้ไขเพิ่มเติมพระราชบัญญัติค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา พ.ศ. 2544 และเปลี่ยนชื่อ พ.ร.บ. เป็น พ.ร.บ.คุ้มครองผู้เสียหาย ผู้ต้องหาและจำเลยในคดีอาญา พ.ศ....
นอกจากนี้ เป็นการเพิ่มเติมการคุ้มครองผู้ต้องหาและจำเลยที่ถูกควบคุมในชั้นสอบสวนด้วย จากเดิมที่คุ้มครองผู้เสียหายและจำเลยที่ถูกควบคุมขังในชั้นพิจารณาของศาลเทานั้น ขยายระยะเวลาในการยื่นคำขอรับเงินค่าตอบแทน ค่าทดแทนและค่าใช้จ่ายจาก 1 ปี เป็น 2 ปี รวมทั้งกำหนดให้สามารถยื่นคำขอดังกล่าวผ่านช่องทางอิเล็กทรอนิกส์ได้
ทั้งนี้ เพื่อช่วยเหลือประชาชนที่ตกเป็นเหยื่อในคดีอาญาให้ครอบคุลมทั้งผู้เสียหาย ผู้ต้องหา จำเลยที่ถูกควบคุมตั้งแต่ชั้นสอบสวน และจำเลยที่ถูกคุมขังในชั้นพิจารณาของศาล ให้ได้รับการอำนวยความยุติธรรมอย่างสะดวก รวดเร็ว เท่าเทียมและเป็นธรรม สอดคล้องกับมาตรฐานสากล
ทั้งนี้ การขยายความคุ้มครองผู้ต้องหาและจำเลยที่ถูกควบคุมในชั้นสอบสวนด้วยนี้ ตามร่างกฎหมายได้มีการแก้ไขได้เพิ่มบทนิยามของ "ผู้ต้องหา" ให้หมายความว่า บุคคลผู้ถูกหาว่าได้กระทำความผิด แต่ยังมิได้ถูกฟ้องต่อศาลด้วย และแก้ไขบทนิยาม "ค่าทดแทน" หมายความว่า เงิน ทรัพย์สิน หรือประโยคอื่นใดที่ผู้ต้องหาหรือจำเลยมีสิทธิได้รับเนื่องจากตกเป็นผู้ต้องหาหรือจำเลยในคดีอาญาและถูกควบคุมหรือขังในระหว่างการสอบสวนหรือการพิจารณาคดี
---------------------
วันพฤหัสบดีที่ 2 มิถุนายน 2565
กยศ. ร่วมจัดมหกรรมไกล่เกลี่ยหนี้จังหวัดกระบี่ วันที่ 4 มิ.ย. 65 จังหวัดยะลาและจังหวัดนราธิวาส วันที่ 6 มิ.ย. 65 ผู้ร่วมงานจะไม่ถูกดำเนินคดี
กยศ.ร่วมกับกรมคุ้มครองสิทธิและเสรีภาพ และกรมบังคับคดี จัดมหกรรมไกล่เกลี่ยหนี้สินครัวเรือน ในวันเสาร์ที่ 4 มิ.ย.2565 จ.กระบี่ และในวันจันทร์ที่ 6 มิ.ย.2565 ณ จ.ยะลา และ จ.นราธิวาส
กองทุนเงินให้กู้ยืมเพื่อการศึกษา (กยศ.) ร่วมกับกรมคุ้มครองสิทธิและเสรีภาพ และกรมบังคับคดี จัดมหกรรมไกล่เกลี่ยหนี้สินครัวเรือน ในวันเสาร์ที่ 4 มิถุนายน 2565 ณ องค์การบริหารส่วนจังหวัดกระบี่ ห้องประชุมช้างเผือก จังหวัดกระบี่ และในวันจันทร์ที่ 6 มิถุนายน 2565 ณ มหาวิทยาลัยราชภัฏยะลา หอประชุมใหญ่ จังหวัดยะลา และ ณ มหาวิทยาลัยนราธิวาสราชนครินทร์ (มนร.) บริเวณลานพิกุล จังหวัดนราธิวาส ขอเชิญชวนผู้กู้ยืมเข้าร่วมงานเพื่อไกล่เกลี่ยก่อนฟ้องและหลังฟ้องซึ่งผู้กู้ยืมที่เข้าร่วมงานจะไม่ถูกดำเนินคดี
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า “กองทุนเงินให้กู้ยืมเพื่อการศึกษา ขอเชิญชวนผู้กู้ยืมเข้าร่วมงานมหกรรมไกล่เกลี่ยหนี้สินครัวเรือน ในวันเสาร์ที่ 4 มิถุนายน 2565 ณ องค์การบริหารส่วนจังหวัดกระบี่ ห้องประชุมช้างเผือก จังหวัดกระบี่ และในวันจันทร์ที่ 6 มิถุนายน 2565 ณ มหาวิทยาลัยราชภัฏยะลา หอประชุมใหญ่ จังหวัดยะลา และ ณ มหาวิทยาลัยนราธิวาสราชนครินทร์ (มนร.) บริเวณลานพิกุล จังหวัดนราธิวาส โดยกองทุนได้ร่วมกับกรมคุ้มครองสิทธิและเสรีภาพ และกรมบังคับคดี กระทรวงยุติธรรม ในการจัดงานไกล่เกลี่ยหนี้เพื่อเป็นการช่วยเหลือและบรรเทาความเดือดร้อนของผู้กู้ยืมเงินที่ได้รับผลกระทบทางเศรษฐกิจจากสถานการณ์การแพร่ระบาดของโรคติดเชื้อไวรัสโคโรนา 2019 ทำให้ผู้กู้ยืมเงินบางส่วนขาดรายได้และผิดนัดชำระหนี้ จนนำไปสู่การฟ้องร้องดำเนินคดีหรือถูกบังคับคดีตามกฎหมาย กลุ่มเป้าหมายของกองทุน ได้แก่ ผู้กู้ยืมกลุ่มที่ค้างชำระหนี้ ที่ถูกบอกเลิกสัญญาและกำลังจะถูกฟ้อง และผู้กู้ยืมกลุ่มที่จะถูกบังคับคดี หากผู้กู้ยืมเข้ากระบวนการไกล่เกลี่ย กองทุนก็จะไม่จำเป็นต้องดำเนินคดี ซึ่งจะลดภาระค่าใช้จ่ายของกองทุน และนอกจากผู้กู้ยืมที่เข้าสู่กระบวนการไกล่เกลี่ยจะไม่ถูกดำเนินคดีแล้ว ผู้กู้ยืมจะได้รับส่วนลดเบี้ยปรับ รวมทั้งได้รับโอกาสในการขยายระยะเวลาผ่อนชำระได้ถึงอายุ 65 ปี เพื่อให้ผู้กู้ยืมสามารถกลับเข้ามาสู่ระบบการชำระหนี้ให้เป็นปกติ และเมื่อร่างพระราชบัญญัติกองทุนเงินให้กู้ยืมเพื่อการศึกษา (ฉบับที่...) พ.ศ. .... ที่อยู่ระหว่างการขอแก้ไขมีผลบังคับใช้ กองทุนจะมีอำนาจในการปลดภาระผู้ค้ำประกัน โดยกองทุนมีหลักการว่าจะยกเลิกการค้ำประกันของผู้ค้ำประกันเมื่อผู้กู้ยืมได้ผ่อนชำระเงินต้นมาแล้วร้อยละ 25 ของเงินต้นที่ค้างชำระอีกด้วย
ทั้งนี้ ผู้กู้ยืมสามารถลงทะเบียนเข้าร่วมงานล่วงหน้าและดาวน์โหลดแอปพลิเคชัน กยศ. Connect เพื่อรับสิทธิขอไกล่เกลี่ยฯ ได้ที่ QRcode ด้านล่างหรือทางเว็บไซต์ www.studentloan.or.th หรือสอบถามเพิ่มเติมได้ที่ไลน์บัญชีทางการ กยศ. หรือโทรศัพท์หมายเลข 0 2016 4888” ผู้จัดการกองทุนฯ กล่าวในที่สุด
วันจันทร์ที่ 15 พฤศจิกายน 2564
เปิดตัวอย่างมั่นใจ“ออมไปด้วยกันบนวอลเล็ต สบม.” จำหน่ายหมดเกลี้ยง “ออมไปด้วยกัน” ผ่าน 4 ธนาคารตัวแทน พร้อมจำหน่ายวันที่ 22 พฤศจิกายน 2564 นี้
การจำหน่ายพันธบัตรออมทรัพย์รุ่น “ออมไปด้วยกันบนวอลเล็ต สบม.” 2 รุ่นอายุ ได้แก่ รุ่นอายุ 5 ปี และรุ่นอายุ 10 ปี อัตราดอกเบี้ยแบบขั้นบันไดประสบความสำเร็จและได้รับการตอบรับจากประชาชนเป็นอย่างดีจำหน่ายได้ครบ 10,000 ล้านบาท หลังเปิดจำหน่ายได้เพียง 12 นาที
นางแพตริเซีย มงคลวนิช ผู้อำนวยการสำนักงานบริหารหนี้สาธารณะ เปิดเผยว่า การจำหน่ายพันธบัตรออมทรัพย์รุ่น “ออมไปด้วยกันบนวอลเล็ต สบม.” 2 รุ่นอายุ ได้แก่ รุ่นอายุ 5 ปี และรุ่นอายุ 10 ปี อัตราดอกเบี้ยแบบขั้นบันไดประสบความสำเร็จและได้รับการตอบรับจากประชาชนเป็นอย่างดีจำหน่ายได้ครบ 10,000 ล้านบาท หลังเปิดจำหน่ายได้เพียง 12 นาที
สบน. ขอขอบคุณประชาชนที่ให้ความสนใจลงทุนพันธบัตรออมทรัพย์รุ่น “ออมไปด้วยกันบนวอลเล็ต สบม.” และพบกับพันธบัตรออมทรัพย์ “ออมไปด้วยกัน” ที่จะจำหน่ายผ่าน 4 ธนาคารตัวแทนจำหน่าย ได้แก่ ธนาคารกรุงเทพฯ ธนาคารกรุงไทยฯธนาคารกสิกรไทยฯ และธนาคารไทยพาณิชย์ฯ ตั้งแต่วันที่ 22 พฤศจิกายน – 3 ธันวาคม 2564 โดยจะเริ่มจำหน่ายให้แก่ประชาชน ในวันที่ 22 พฤศจิกายน 2564 รุ่นอายุ 5 ปี อัตราดอกเบี้ยแบบขั้นบันไดเฉลี่ยร้อยละ 2.10 ต่อปี และรุ่นอายุ 10 ปี อัตราดอกเบี้ยแบบขั้นบันไดเฉลี่ยร้อยละ 3.00 ต่อปี และจำหน่ายให้แก่นิติบุคคลไม่แสวงหาผลกำไร ในวันที่ 24 พฤศจิกายน 2564 รุ่นอายุ 10 ปี อัตราดอกเบี้ยคงที่ร้อยละ 2.20 ต่อปี ตามลำดับจึงขอเชิญผู้สนใจสอบถามเงื่อนไขและวิธีการจัดจำหน่ายได้ที่ธนาคารตัวแทนจำหน่ายทั้ง 4 แห่ง หรือติดตามข่าวสารได้ที่ Facebook สำนักงานบริหารหนี้สาธารณะ
สำนักพัฒนาตลาดตราสารหนี้ สำนักงานบริหารหนี้สาธารณะ
โทร. 0 2271 7999 ต่อ 5809/ 0 2265 8050 ต่อ 5307
วันพุธที่ 23 มีนาคม 2565
ครม. เคาะงบกลาง 811 ลบ. เป็นค่าตอบแทน เสี่ยงภัยฝ่ายปกครอง ผู้ปฏิบัติงานด่านหน้าสกัดกั้นโควิด – 19
.....
ที่ประชุม ครม. (22 มี.ค. 65) อนุมัติงบกลางวงเงิน 811 ล้านบาท เป็นค่าตอบแทนค่าเสี่ยงภัยเจ้าหน้าที่ผู้ปฏิบัติงานด่านหน้าในสถานการณ์โควิด - 19 ได้แก่ กำนัน ผู้ใหญ่บ้าน แพทย์ประจำตำบล สารวัตรกำนัน ผู้ช่วยผู้ใหญ่บ้าน และสมาชิกกองอาสารักษาดินแดน (สมาชิก อส.) จำนวน 270,590 คน ในอัตราเดือนละ 500 บาท/คน/เดือน เป็นเวลา 6 เดือน ตั้งแต่เดือนต.ค. 64 – มี.ค. 65
.
การจัดสรรงบกลางดังกล่าว เพื่อเป็นขวัญกำลังใจให้แก่บุคลากรฝ่ายปกครองในระดับพื้นที่ในการปฏิบัติหน้าที่สกัดกั้นและสนับสนุนการบริหารจัดการสถานการณ์การแพร่ระบาดของโรคโควิด-19 ในระดับพื้นที่ที่ต้องปฏิบัติหน้าที่ด้วยความอดทน เสียสละอย่างต่อเนื่องและยาวนาน เสี่ยงต่อสุขภาพอนามัยและชีวิต
#ไทยคู่ฟ้า #ร่วมต้านโควิด19
-------------------
อัลบั้มภาพ
prev
next
ข่าวที่เกี่ยวข้อง
รัฐบาลเข้ม...
แจ้งเตือน...
อย่าแชร์...
กรุงเทพฯ...
ปลื้ม...
วันจันทร์ที่ 5 กรกฎาคม 2564
ประกาศ ขสมก. ประจำวันที่ 5 กรกฎาคม 2564 พนักงานติดเชื้อไวรัส COVID-19 จำนวน 3 ราย
ประกาศ ขสมก. ประจำวันที่ 5 กรกฎาคม 2564 พนักงานติดเชื้อไวรัส COVID-19 จำนวน 3 ราย
1) พนักงานขับรถโดยสารธรรมดา สาย 101 เขตการเดินรถที่ 5
2)พนักงานเก็บค่าโดยสารรถปรับอากาศ สาย 140 เขตการเดินรถที่ 5
3) พนักงานเก็บค่าโดยสารรถปรับอากาศ สาย 129 เขตการเดินรถที่ 1
วันศุกร์ที่ 27 พฤษภาคม 2565
ข่าวดี! เปิดรับสมัครคนไทยไปทำงานบนเรือสำราญ มากกว่า 1,000 อัตรา
.....
กรมการจัดหางาน เผยถึงการหารือกับผู้บริหารสายการเดินเรือสำราญ Princess Cruise และ Holland America Line มีความต้องการจ้างคนไทยไปทำงานบนเรือสำราญ เพื่อตอบรับความต้องการการบริการเดินเรือที่กำลังจะเริ่มต้นช่วงกลางปี 2565
.
ซึ่งเป็นโอกาสที่ดีของผู้ที่จบการศึกษาในสาขาการโรงแรม ผู้ที่มีประสบการณ์ทำงานบนเรือสำราญ และคนหางานที่มีทักษะภาษาอังกฤษ สามารถไปทำงานบนเรือสำราญในตำแหน่งต่าง ๆ มากกว่า 1,000 อัตรา เช่น กุ๊ก/ผู้ช่วยกุ๊ก พนักงานเสิร์ฟ บาร์เทนเดอร์ พนักงานบริการห้องพัก พนักงานต้อนรับ ช่างภาพ เป็นต้น
.
มีระยะเวลาการทำงานบนเรือ ครั้งละ 9 เดือน รายได้ 30,000 – 100,000 บาทต่อเดือน ตามอัตราค่าจ้างแต่ละตำแหน่ง ไม่รวมค่าตอบแทนพิเศษ โดยนายจ้างจะออกค่าใช้จ่ายในส่วนของตั๋วเครื่องบินไป - กลับ ที่พักและอาหารตลอดระยะเวลาการทำงาน
.
ผู้ที่สนใจทำงาน สอบถามเพิ่มเติมได้ที่ กองบริหารแรงงานไทยไปต่างประเทศ กรมการจัดหางาน โทร. 0 2245 6712 - 3
.
ปัจจุบันเรือสำราญเริ่มกลับมาเดินเรือในหลายพื้นที่ทั่วโลก เช่น เส้นทางท่องเที่ยวแถบอเมริกาเหนือ อเมริกากลาง ยุโรป และในแถบเอเชีย ทำให้มีนักท่องเที่ยวเพิ่มขึ้น โดยในปีนี้ คาดว่าจะเกิดการจ้างแรงงานในตลาดประเทศไทยมากถึง 2,000 คน
#ไทยคู่ฟ้า #ร่วมต้านโควิด19
-------------------
วันจันทร์ที่ 7 มีนาคม 2565
พม. จัดประชุม คกก.ผู้สูงอายุแห่งชาติฯ  ช่วยผู้สูงอายุด้วยเงินกู้ประกอบอาชีพปลอดดอกเบี้ยกว่า 56 ล้านบาท พร้อมเห็นชอบ นายแผน วรรณเมธี เป็นผู้สูงอายุแห่งชาติ 2565
พม. จัดประชุม คกก.ผู้สูงอายุแห่งชาติฯ  ช่วยผู้สูงอายุด้วยเงินกู้ประกอบอาชีพปลอดดอกเบี้ยกว่า 56 ล้านบาท พร้อมเห็นชอบ นายแผน วรรณเมธี เป็นผู้สูงอายุแห่งชาติ 2565
วันนี้ (7 มี.ค. 65) เวลา 10.00 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานการประชุมคณะกรรมการผู้สูงอายุแห่งชาติ (กผส.) ครั้งที่ 1/2565ผ่านระบบ Video Conference เพื่อขับเคลื่อนนโยบายการดำเนินงานด้านผู้สูงอายุของประเทศไทย โดยมีนางสุจิตรา พิทยานรเศรษฐ์อธิบดีกรมกิจการผู้สูงอายุ และผู้แทนหน่วยงานที่เกี่ยวข้องเข้าร่วมประชุม ณ ห้องประชุม ชั้น 8 อาคารกรมพัฒนาสังคมและสวัสดิการ กระทรวง พม. สะพานขาว กรุงเทพฯ
นายจุติ กล่าวว่า ตั้งแต่วันที่ 1 ตุลาคม 2564 – 31 มกราคม 2565 กองทุนผู้สูงอายุได้ช่วยเหลือผู้สูงอายุ จำนวน 1,933 คน ด้วยการสนับสนุนเงินทุนกู้ยืมเพื่อการประกอบอาชีพ โดยไม่คิดดอกเบี้ย เป็นเงิน 56,605,700 บาท อีกทั้งสนับสนุนโครงการเพื่อการพัฒนาทักษะและคุณภาพชีวิตผู้สูงอายุในชุมชน จำนวน 88 โครงการ เป็นเงิน 10,603,746 บาท
ที่ประชุมรับทราบข้อเสนอเชิงนโยบายจากการประชุมสมัชชาผู้สูงอายุระดับชาติ ปี 2564 ภายใต้แนวคิด “สังคมสูงวัยคนไทยอายุยืน” ประกอบด้วย ประเด็นที่ 1 การเสริมทักษะอาชีพใหม่หรืออาชีพทางเลือก และรายได้ของผู้สูงอายุในประเทศไทย และ ประเด็นที่ 2 ระบบและกลไกการบูรณาการบริการสังคมและสุขภาพเพื่อการพัฒนาผู้สูงอายุไทยนอกจากนี้ ที่ประชุมได้เห็นชอบการประกาศสดุดีเกียรติคุณยกย่องให้นายแผน วรรณเมธี อายุ 99 ปี 1 เดือน เป็นผู้สูงอายุแห่งชาติ ประจำปีพุทธศักราช 2565
วันจันทร์ที่ 7 กุมภาพันธ์ 2565
รัฐบาลคาดการณ์เศรษฐกิจไทยขยายตัวร้อยละ 4
วันจันทร์ที่ 7 กุมภาพันธ์ 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลคาดการณ์ว่าเศรษฐกิจประเทศไทยปี 2565 จะขยายตัวร้อยละ 4.0 ต่อปี จากมาตรการกระตุ้นเศรษฐกิจด้วยการใช้งบประมาณแผ่นดิน 3.1 ล้านล้านบาท งบลงทุนรัฐวิสาหกิจ 3 แสนล้านบาท และ พ.ร.ก.เงินกู้ ควบคู่กับการเติบโตของภาคการส่งออก การท่องเที่ยว และการลงทุนจากต่างชาติ โดยคาดว่าภาคการท่องเที่ยวจะมีรายได้ราว 1.3 – 1.8 ล้านล้านบาท ภาคการส่งออกตั้งเป้าขยายตัวที่ร้อยละ 3-4 หรือมีมูลค่า 2.7-2.8 แสนล้านเหรียญสหรัฐ ส่วนการลงทุนจากต่างประเทศคาดว่าจะมีการจดทะเบียนตั้งธุรกิจในพื้นที่ EEC อยู่ที่ 6,500 – 6,800 ราย ทั้งนี้ รัฐบาลจะดำเนินการอย่างสมดุลระหว่างการขับเคลื่อนเศรษฐกิจและความปลอดภัยทางสาธารณสุข รวมถึงรักษาระดับเงินเฟ้อให้อยู่ภายในกรอบที่ร้อยละ 1-3 ต่อปี
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันศุกร์ที่ 13 สิงหาคม 2564
โฆษก ศบค. เผยที่ประชุม ศบค. เตรียมพิจารณาข้อเสนอสมาคมศูนย์การค้าไทย ผ่อนปรนธุรกิจที่มีความจำเป็น เพื่อลดความเดือดร้อนของพี่น้องประชาชน
โฆษก ศบค. เผยที่ประชุม ศบค. เตรียมพิจารณาข้อเสนอสมาคมศูนย์การค้าไทย ผ่อนปรนธุรกิจที่มีความจำเป็น เพื่อลดความเดือดร้อนของพี่น้องประชาชน
วันนี้ (13 สิงหาคม 2564) เวลา 12.30 น. ณ โถงกลาง ตึกสันติไมตรี ทำเนียบรัฐบาล นายแพทย์ ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ตอบคำถามสื่อมวลชน ถึงข้อเสนอจากสมาคมศูนย์การค้าไทย ที่เสนอให้มีการผ่อนปรนธุรกิจที่มีความจำเป็น อาทิ ธนาคาร ธุรกิจสื่อสาร ร้านเครื่องไฟฟ้า หรือร้านเครื่องเบ็ดเตล็ดต่าง ๆ โดย ผอ.ศปก.ศบค. ได้รับทราบข้อเสนอต่าง ๆ แล้ว และหารือร่วมกับกระทรวงสาธารณสุข โดย EOC เพื่อนำไปพิจารณาว่าการผ่อนคลายในกลุ่มธุรกิจจำเป็นเหล่านี้จะมีผลในการป้องกันควบคุมโรคอย่างไรบ้าง
โฆษก ศบค. ย้ำว่ารับทราบความเดือดร้อนของพี่น้องประชาชนอยู่เสมอ พร้อมเผยว่าในวันจันทร์ที่ 16 สิงหาคม 2564 จะมีการประชุม ศบค. ชุดใหญ่โดยมีนายกรัฐมนตรีในฐานะ ผอ.ศบค. เป็นประธานการประชุม ซึ่งจะมีการพิจารณาเรื่องดังกล่าวเพื่อให้เกิดความชัดเจน และจะมีการรายงานผลการประชุมให้พี่น้องประชาชนทราบโดยเร็ว
................
วันพุธที่ 24 พฤศจิกายน 2564
ดีอีเอส ร่วมทุกภาคส่วนบูรณาการความร่วมมือ เร่งมาตรการป้องกันปราบปรามมิจฉาชีพออนไลน์
ดีอีเอส ร่วมทุกภาคส่วนบูรณาการความร่วมมือ เร่งมาตรการป้องกันปราบปรามมิจฉาชีพออนไลน์
เมื่อวันที่ 23 พฤศจิกายน 2564 นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) เป็นประธานการประชุมเร่งรัดติดตามการป้องกันปราบปรามมิจฉาชีพออนไลน์ ณ ห้องประชุม M1 ชั้น 9 พร้อมด้วยนายทศพล เพ็งส้ม ผู้ช่วยรัฐมนตรีประจำสำนักนายกรัฐมนตรี ปฏิบัติหน้าที่ประจำกระทรวงดิจิทัลฯ นายเนวินธุ์ ช่อชัยทิพฐ์ ผู้ช่วยรัฐมนตรีประจำกระทรวงดิจิทัลฯ และนายเอกสิทธิ์ คุณานันทกุล เลขานุการรัฐมนตรีว่าการกระทรวงดิจิทัลฯ โดยมีตัวแทนจากภาคส่วน ที่เกี่ยวข้องเข้าร่วม ประกอบด้วย ธนาคารแห่งประเทศไทย สมาคมธนาคารไทย กองบัญชาการตำรวจสืบสวนสอบสวนอาชญากรรมทางเทคโนโลยี (บช.สอท.) สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เพื่อหาแนวทางบูรณาการความร่วมมือ และเร่งรัดติดตามดำเนินคดีผู้กระทำผิด ตลอดจนร่วมหารือแนวทางทำงานในมิติการป้องกัน เพื่อคุ้มครองไม่ให้ประชาชนตกเป็นเหยื่อการหลอกลวงทางออนไลน์ และการหลอกลวงผ่านเอสเอ็มเอสโดยรู้เท่าไม่ถึงการณ์ ทั้งนี้ได้กำชับให้การดำเนินการช่วยเหลือผู้ประสบเหตุเป็นไปอย่างรวดเร็วที่สุด
***********************
วันอาทิตย์ที่ 22 สิงหาคม 2564
สำนักงานคณะกรรมการการรักษาความมั่นคงปลอดภัยทางไซเบอร์แห่งชาติ
วันศุกร์ที่ 30 กรกฎาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลจัดตั้งสำนักงานคณะกรรมการการรักษาความมั่นคงปลอดภัยทางไซเบอร์แห่งชาติ หรือ สกมช.ขึ้น เพื่อให้เป็นผู้ดำเนินการตาม พ.ร.บ.การรักษาความมั่นคงปลอดภัยทางไซเบอร์ พ.ศ.2562 โดยเป็นหน่วยงานของรัฐ มีอำนาจหน้าที่เฝ้าระวัง ติดตาม วิเคราะห์ ประมวลผลข้อมูล และแจ้งเตือนภัยคุกคามทางไซเบอร์ ที่จะสร้างความเสียหายแก่ระบบคอมพิวเตอร์และข้อมูลสารสนเทศของประเทศไทย ซึ่งอาจส่งผลกระทบต่อความมั่นคงของรัฐ ระบบเศรษฐกิจ สังคมและประชาชน นอกจากนี้ ยังให้ความช่วยเหลือแก่หน่วยงานภาครัฐและเอกชน ในการป้องกัน รับมือ และลดความเสี่ยงจากภัยคุกคาม โดยเฉพาะโครงสร้างพื้นฐานด้านสารสนเทศที่สำคัญได้อย่างมีประสิทธิภาพสูงสุด
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันศุกร์ที่ 8 ตุลาคม 2564
รมว.แรงงาน ผุดโครงการช่วย SME เตรียมเสนอครม. หลังที่ประชุมศบศ. มีมติเห็นชอบ
กระทรวงแรงงาน เตรียมโครงการส่งเสริมและรักษาระดับการจ้างงานในธุรกิจ SMEs ช่วยอุดหนุนค่าจ้าง หัวละ 3,000 บาท 3 เดือน พ.ย. 64 - ม.ค. 65
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า ศูนย์บริหารสถานการณ์เศรษฐกิจจากผลกระทบจากการระบาดของโรคติดเชื้อไวรัสโคโรนา 2019 (ศบศ.) ครั้งที่ 4/2564 ซึ่งมี พล.อ.ประยุทธ์ จันทร์โอชา นายกรัฐมนตรี เป็นประธาน เห็นชอบหลักการโครงการส่งเสริมและรักษาระดับการจ้างงานในธุรกิจ SMEs โดยมีเป้าหมายช่วยเหลือผู้ประกอบการ ในการส่งเสริมและรักษาการจ้างงาน ตลอดจนสร้างความแข็งแรงให้แก่ธุรกิจ ตามนโยบายและมาตรการช่วยเหลือ SMEs ของรัฐบาลภายใต้การนำของพล.อ. ประยุทธ์ จันทร์โอชา นายกรัฐมนตรี และพล.อ. ประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงาน โดยลดภาระต้นทุน เพิ่มสภาพคล่องให้ SMEs สามารถประคับประคองธุรกิจผ่านพ้นช่วงวิกฤติโควิด -19 ได้ ซึ่งคาดว่าจะช่วยรักษาการจ้างงานในสถานประกอบการขนาดเล็ก-กลางได้ถึง 394,621 แห่ง อุดหนุนค่าจ้างผู้ประกันตนสัญชาติไทยได้ 4,034,590 คน ส่งเสริมการจ้างงานใหม่ ในเดือนที่ 2 และ 3 สูงสุด 201,730 ราย
“สำหรับคุณสมบัติผู้เข้าร่วมโครงการฯ ต้องเป็นนายจ้างภาคเอกชนในฐานข้อมูลประกันสังคม (สถานะ Active ในฐานทะเบียนประกันสังคม) ที่มีลูกจ้างรวมทุกสาขาไม่เกิน 200 คน ณ วันที่ 16 ตุลาคม พ.ศ. 2564 โดยรัฐจะอุดหนุนการส่งเสริมและรักษาการจ้างงานเฉพาะลูกจ้างสัญชาติไทย เพื่อเข้าร่วมโครงการในเดือนตุลาคม 2564 และรับเงินอุดหนุนในเดือนพฤศจิกายน 2564 -มกราคม 2565 โดยรัฐบาลจะจ่ายเงินอุดหนุนให้แก่นายจ้างเพื่อรักษาการจ้างงานในอัตรา 3,000 บาทต่อลูกจ้างสัญชาติไทย 1 คนต่อเดือน เป็นระยะเวลา 3 เดือน โดยจะจ่ายเงินอุดหนุนทุกวันทำการสุดท้ายของเดือน ทั้งนี้ นายจ้างจะต้องรักษาระดับการจ้างงานไม่ต่ำกว่าร้อยละ 95 ในระหว่างเข้าร่วมโครงการฯ หากไม่สามารถรักษาระดับการจ้างงานให้ไม่ต่ำกว่าร้อยละ 95 จะไม่ได้รับเงินอุดหนุนในเดือนนั้น ซึ่งกรณีนายจ้างมีการจ้างงานเพิ่มขึ้นจากยอดการจ้างงาน ณ วันเริ่มโครงการ จะได้รับเงินอุดหนุนเพิ่มตามจำนวนการจ้างงานจริงไม่เกินร้อยละ 5 โดยนายจ้างจะต้องจ่ายค่าจ้างไม่ต่ำกว่าอัตราค่าจ้างขั้นต่ำของแต่ละจังหวัดตามประกาศคณะกรรมการค่าจ้างฯ”รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า ขณะนี้กรมการจัดหางานอยู่ระหว่างจัดทำระบบลงทะเบียน และกำหนดหลักเกณฑ์ต่างๆเพื่อเตรียมพร้อมเสนอต่อครม. ซึ่งหากครม.มีมติเห็นชอบตามที่กระทรวงแรงงานเสนอกรมการจัดหางานจะเปิดให้นายจ้างที่ต้องการเข้าร่วมโครงการ ลงทะเบียนยืนยันการเข้าร่วมโครงการทางระบบออนไลน์ พร้อมแนบเอกสารที่กำหนด โดยไม่ต้องเดินทางมาติดต่อที่สำนักงาน
วันพฤหัสบดีที่ 9 ธันวาคม 2564
"สมศักดิ์" แจงกระทรวงยุติธรรม ไม่เคยมีอำนาจเหนือศาล แก้ไขเปลี่ยนแปลงโทษไม่ได้ ยันทำทุกอย่างตามกรอบกฎหมาย
"สมศักดิ์" แจงกระทรวงยุติธรรม ไม่เคยมีอำนาจเหนือศาล แก้ไขเปลี่ยนแปลงโทษไม่ได้ ยันทำทุกอย่างตามกรอบกฎหมาย ชี้หลักการลงโทษเพื่อป้องปราม-แก้ไขผู้ทำผิดตามหลักของนานาประเทศ เชื่อความศักดิ์สิทธิ์ของกฎหมายไม่ใช่ความรุนแรงแต่อยู่ที่การยับยั้งการทำผิด
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงกรณี นายสมชาย แสวงการ สมาชิกวุฒิสภา ตั้งคำถามถึงกรณีที่กรมราชทัณฑ์และกระทรวงยุติธรรมมีอำนาจเหนือคำพิพากษาศาลฎีกาหรือไม่ว่า การบริหารโทษและการพิพากษากำหนดโทษเป็นคนละส่วนกัน ภายใต้กรอบอำนาจที่แบ่งออกเป็น 3 ฝ่ายคือ นิติบัญญัติ บริหาร และตุลาการ ต่างฝ่ายต่างทำหน้าที่ภายใต้อำนาจตามกฎหมายของแต่ละฝ่าย ซึ่งการบังคับโทษทางอาญา คือ การบริหารโทษ เป็นอำนาจของฝ่ายบริหาร ที่ดำเนินการได้ภายใต้กรอบของกฎหมาย ไม่ได้เป็นการใช้อำนาจโดยพลการหรือเลือกปฏิบัติให้ผู้หนึ่งผู้ใด แต่เป็นการใช้อำนาจหน้าที่ตามกฎหมายที่มีอยู่ ทั้งที่ปรากฏในรัฐธรรมนูญและกฎหมายที่เกี่ยวข้อง คือ ประมวลกฎหมายวิธีพิจารณาความอาญา และพระราชกฤษฎีกาพระราชทานอภัยโทษ สำหรับพระราชบัญญัติราชทัณฑ์ เป็นกฎหมายของกระทรวงยุติธรรมไม่ได้มีอำนาจเปลี่ยนแปลงแก้ไขโทษ รวมถึงรัฐมนตรีว่าการกระทรวงยุติธรรมก็ไม่มีอำนาจแก้ไขเปลี่ยนแปลงโทษเช่นกัน
"การบังคับโทษ โดยปกติในทางปฏิบัติแล้ว ไม่มีประเทศไหนในโลก ที่จะบังคับโทษทั้งสิ้นตามคำพิพากษา แต่จะมีกลไกทางกฎหมายอื่นๆ มาบริหารโทษให้เป็นไปตามความเหมาะสม เช่น ลักษณะและพฤติการณ์แห่งคดี โดยมุ่งเน้นให้ผู้กระทำผิดได้รับโอกาสให้กลับตนเป็นพลเมืองที่ดี พร้อมกลับคืนสู่สังคมได้อย่างปกติสุข ขอให้ลองนึกภาพย่อลงมาในระดับครอบครัว เชื่อว่าไม่มีพ่อและแม่คนใดที่จะที่ลงโทษลูกจนครบ หรือตีลูกจนบาดเจ็บล้มตาย ส่วนมากก็จะเอาแต่พอสมควร คือการให้อภัย การให้โอกาส เพื่อให้คนในครอบครัว ได้อยู่อย่างปกติสุข วัตถุประสงค์ของการลงโทษคือการป้องปราม ยับยั้งการกระทำ และการแก้ไขผู้กระทำผิด การลงโทษจึงมีหลากหลายวิธี ทั้งในเรือนจำและนอกเรือนจำ รวมทั้งการลงโทษทางสังคมทางชื่อเสียงเกียรติยศ ที่ผู้กระทำผิดและครอบครัวได้รับไปแล้วส่วนหนึ่ง โดยเชื่อว่าความศักดิ์สิทธิ์ของกฎหมาย ไม่ได้อยู่ที่ความรุนแรง หรือการลงโทษสูงเป็นสำคัญ แต่จะอยู่ที่ความแน่นอนและรวดเร็วของการลงโทษ ที่จะมีผลยับยั้งการกระทำความผิดมากกว่า"นายสมศักดิ์ กล่าว
นายสมศักดิ์ กล่าวอีกว่า การบริหารโทษ ตามอำนาจหน้าที่ภายใต้กรอบกฎหมายของกระทรวงยุติธรรม นั้น มีความหลากหลาย ทั้ง ในเรือนจำและนอกเรือนจำ คือ การคุมประพฤติ และติดอุปกรณ์อิเล็กทรอนิกส์ติดตามตัว หรือ กำไล EM และการดำเนินการเป็นไปโดยเสมอหน้ากัน ไม่ได้มีการเลือกปฏิบัติให้ผู้ใดผู้หนึ่ง ผู้ต้องโทษ ทุกคดี ทุกราย จะได้รับการบริหารโทษอย่างเท่าเทียมกันภายใต้หลักเกณฑ์ที่กฎหมายกำหนด ส่วนการพระราชทานอภัยโทษ เป็นกลไกหนึ่งของกระบวนการยุติธรรมที่พระมหากษัตริย์ไทยทรงมีพระมหากรุณาธิคุณต่อผู้ต้องราชทัณฑ์ ซึ่งเป็นประเพณีที่สืบทอดอยู่ในสังคมไทยมาช้านาน บนพื้นฐานของหลักเมตตาและกรุณาอันมาจากองค์อธิปัตย์หรือประมุขแห่งรัฐ ตนขอยืนยันว่าเราได้ดำเนินการตามหลักกฎหมายที่มุ่งให้โอกาสแก่ผู้กระทำความผิด ได้กลับตนเป็นพลเมืองดีที่เคารพกฎหมายในสังคม ด้วยความเสมอภาค เท่าเทียม และไม่เลือกปฏิบัติ ซึ่งการบริหารโทษของกรมราชทัณฑ์ เป็นไปตามหลักทัณฑวิทยาที่นานาอารยประเทศได้ให้ความสำคัญกับการพัฒนาพฤตินิสัยและให้โอกาสผู้พลั้งพลาดในการกลับตัวสู่สังคม
วันพุธที่ 6 ตุลาคม 2564
กระทรวงมหาดไทย ร่วมน้อมรำลึกในพระมหากรุณาธิคุณเนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร 13 ตุลาคม 2564
กระทรวงมหาดไทย ร่วมน้อมรำลึกในพระมหากรุณาธิคุณเนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร 13 ตุลาคม 2564
วันนี้ (6 ต.ค. 64) นายสุทธิพงษ์ จุลเจริญ ปลัดกระทรวงมหาดไทย เปิดเผยว่า ด้วยสำนักนายกรัฐมนตรีแจ้งว่า วันพุธที่ 13 ตุลาคม 2564 เป็นวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ซึ่งกระทรวงมหาดไทยได้แจ้งให้ผู้ว่าราชการจังหวัดทุกจังหวัด กรม และรัฐวิสาหกิจในสังกัดกระทรวงมหาดไทย ร่วมน้อมรำลึกในพระมหากรุณาธิคุณเนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร 13 ตุลาคม 2564
นายสุทธิพงษ์ จุลเจริญ ปลัดกระทรวงมหาดไทย กล่าวว่า เพื่อเป็นการน้อมรำลึกในพระมหากรุณาธิคุณของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร จึงได้แจ้งไปยังผู้ว่าราชการจังหวัดทุกจังหวัด อธิบดี และหัวหน้าหน่วยงานรัฐวิสาหกิจในสังกัดกระทรวงมหาดไทย ร่วมน้อมรำลึกในพระมหากรุณาธิคุณฯ โดยจัดพิธีวางพวงมาลา ในวันพุธที่ 13 ตุลาคม 2564 เวลา 08.30 น. ณ สถานที่ตั้งของหน่วยงาน หรือสถานที่อื่นที่เหมาะสม มีผู้เข้าร่วมพิธีจำนวนไม่เกิน 12 คน แต่งกายชุดเครื่องแบบปกติขาว ไม่สวมหมวก (กรณีจัดนอกอาคาร สวมหมวก) พร้อมประดับเข็มที่ระลึกเฉลิมพระเกียรติพระบาทสมเด็จพระเจ้าอยู่หัว เนื่องในโอกาสมหามงคลพระราชพิธีเฉลิมพระชนมพรรษา 5 รอบ 28 กรกฎาคม 2555 คู่กับเข็มที่ระลึกตราสัญลักษณ์พระราชพิธีบรมราชาภิเษก พุทธศักราช 2562 และเข็มที่ระลึกพระราชพิธีถวายพระเพลิงพระบรมศพพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร พร้อมสวมหน้ากากผ้าหรือหน้ากากอนามัย สีขาว และดำเนินการตามมาตรการการป้องกันการแพร่ระบาดของโรคติดเชื้อไวรัสโคโรนา 2019 (COVID-19) อย่างเคร่งครัด
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า ในด้านสถานที่ มีการจัดตั้งโต๊ะหมู่ประดิษฐานพระบรมฉายาลักษณ์ พร้อมเครื่องราชสักการะ (เครื่องทองน้อย) ตามอาคารสถานที่ของทางราชการ ตลอดเดือนตุลาคม 2564 และมีการเผยแพร่คำกล่าวน้อมรำลึกในพระมหากรุณาธิคุณพร้อมภาพพระราชกรณียกิจ ทางเว็บไซต์และสื่อออนไลน์ของหน่วยงาน ตั้งแต่วันที่ 1 – 15 ตุลาคม 2564 เพื่อร่วมน้อมรำลึกในพระมหากรุณาธิคุณอันหาที่สุดมิได้ของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร พระมหากษัตริย์ผู้ทรงเป็นที่รักยิ่งของพสกนิกรชาวไทยตราบกาลนิรันดร์
วันพฤหัสบดีที่ 17 มีนาคม 2565
นายชนินทร์ ขาวจันทร์ รองเลขาธิการ สำนักงานคณะกรรมการส่งเสริมการลงทุน (บีโอไอ) เข้าร่วมเป็นสักขีพยานในพิธีเปิดตัวโรงงานพ่นสีแห่งใหม่ของบริษัท มิตซูบิชิ มอเตอร์ส (ประเทศไทย) จำกัด
นายชนินทร์ ขาวจันทร์ รองเลขาธิการ สำนักงานคณะกรรมการส่งเสริมการลงทุน (บีโอไอ) เข้าร่วมเป็นสักขีพยานในพิธีเปิดตัวโรงงานพ่นสีแห่งใหม่ของบริษัท มิตซูบิชิ มอเตอร์ส (ประเทศไทย) จำกัด
เมื่อวันที่ 16 มีนาคม 2565 นายชนินทร์ ขาวจันทร์ รองเลขาธิการบีโอไอ เข้าร่วมเป็นสักขีพยานในพิธีเปิดตัวโรงงานพ่นสีแห่งใหม่ของบริษัท มิตซูบิชิ มอเตอร์ส (ประเทศไทย) จำกัด ณ นิคมอุตสาหกรรมแหลมฉบัง จังหวัดชลบุรี โดยมีนายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ให้เกียรติเป็นประธานในพิธี
สำหรับโรงงานพ่นสีที่แหลมฉบังแห่งนี้มีการลงทุนมูลค่ากว่า 3,000 ล้านบาท เพื่อยกระดับศักยภาพการผลิตอย่างต่อเนื่อง โดยใช้เทคโนโลยีพ่นสีที่ทันสมัยและมีประสิทธิภาพสูงมุ่งลดการปล่อยก๊าซคาร์บอนไดออกไซด์ ส่งเสริมการนำทรัพยากรกลับมาใช้ใหม่ และป้องกันการเกิดมลพิษ ทั้งยังสอดคล้องกับแผนธุรกิจที่ให้ความสำคัญกับประเทศไทยและประเทศอื่นๆ ในเอเชียตะวันออกเฉียงใต้ ที่จะนำไปสู่การเปลี่ยนแปลงธุรกิจของมิตซูบิชิไปสู่อนาคตที่ยั่งยืน และเสริมสร้างศักยภาพการเติบโตอย่างต่อเนื่องให้แก่อุตสาหกรรมยานยนต์ของประเทศไทยและภูมิภาค
วันจันทร์ที่ 29 สิงหาคม 2565
โครงการ “พาน้องกลับมาเรียน” ประสบความสำเร็จ พาเด็กกลับมาเรียนแล้วกว่า 2 แสนคน  ตั้งเป้าพากลับครบ 100% ภายในปีนี้
โครงการ “พาน้องกลับมาเรียน” ประสบความสำเร็จ พาเด็กกลับมาเรียนแล้วกว่า 2 แสนคน  ตั้งเป้าพากลับครบ 100% ภายในปีนี้
เมื่อวันที่ 29 ส.ค.65 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า ผลการดำเนินงานของกระทรวงศึกษาธิการ ในโครงการ “พาน้องกลับมาเรียน” ประสบความสำเร็จ เป็นที่น่าพอใจ โดยในช่วงเดือน พ.ย.2564 จากผลสำรวจพบว่า มีเด็กไทยตกหล่นที่หลุดออกจากระบบการศึกษา มากถึง 238,707 คน กระทรวงศึกษาธิการ จึงร่วมกับร่วมงานที่เกี่ยวข้อง ดำเนินโครงการฯ เพื่อนำเด็กที่ตกหล่นหลุดจากระบบการศึกษา ให้ได้มีโอกาสกลับเข้าสู่ระบบการศึกษาอีกครั้ง โดยข้อมูลล่าสุด ผลการดำเนินงานเดือน ส.ค.2565 พากลับมาเรียนแล้ว 220,754 คน เหลือที่ตกหล่น 17,953 คน โดยเป็นกลุ่มคนปกติ 8,741 คน ผู้พิการในสังกัดสํานักงานคณะกรรมการการศึกษาขั้นพื้นฐาน (สพฐ.) 886 คน ผู้พิการในสังกัดสำนักงานส่งเสริมการศึกษานอกระบบและการศึกษาตามอัธยาศัย(กศน.) 8,326 คน ทั้งนี้ กระทรวงศึกษาธิการ ได้ตั้งเป้าค้นหาเด็กที่หลุดจากระบบ กลับมาให้ได้ครบ 100% ในปี 2565 นี้
น.ส.ไตรศุลี กล่าวว่า โครงการ “พาน้องกลับมาเรียน” เป็นไปตามนโยบายของรัฐบาลในการส่งเสริมโอกาสความเสมอภาคและความเท่าเทียมทางการศึกษา เพื่อแก้ปัญหาเชิงรุกเด็กหลุดออกจากระบบ โดยเป็นการคืนโอกาส สร้างอนาคตให้เด็ก เพื่อแก้ปัญหาระยะยาวของประเทศ ตามนโยบายรัฐบาลที่จะไม่ทิ้งใครไว้ข้างหลัง ตั้งเป้าตัวเลขเด็กหลุดจากระบบต้องเป็นศูนย์ โดยการดำเนินงานได้รับความร่วมมือเป็นอย่างดีจาก 7 กระทรวงที่เกี่ยวข้อง รวมถึงสำนักงานตำรวจแห่งชาติ สำนักงานพระพุทธศาสนาแห่งชาติ กองอำนวยการรักษาความมั่นคงภายในราชอาณาจักร กรุงเทพมหานคร และกองทุนเพื่อความเสมอภาคทางการศึกษา
น.ส.ไตรศุลี กล่าวว่า สำหรับสาเหตุสำคัญที่ทำให้เด็กหลุดออกจากระบบการศึกษา เช่น ปัญหาด้านครอบครัว ส่วนใหญ่มีฐานะยากจน มีปัญหาด้านค่าใช้จ่าย ครอบครัวหย่าร้าง นอกจากนี้ ในช่วงสถานการณ์ของโรคโควิด-19 พบปัญหาขาดแคลนอุปกรณ์การเรียน ทำให้เรียนไม่ทัน จึงหยุดเรียน ประกอบกับผู้ปกครองพาเด็กไปทำงานรับจ้าง ส่งผลกระทบต่อการติดตามตัวเด็ก โดยในช่วงที่ผ่านมา กระทรวงศึกษาธิการ ได้มีหลายมาตรการลดภาระค่าใช้จ่ายของผู้ปกครอง ซึ่งเป็นหนึ่งในแนวทางป้องกันเด็กหลุดออกจากระบบการศึกษาด้วย
......................
วันศุกร์ที่ 3 มิถุนายน 2565
รัฐมนตรีฯ ดีอีเอส ร่วมพิธีทำบุญตักบาตรถวายพระราชกุศล เนื่องในโอกาสวันเฉลิมพระชนมพรรษา 'พระราชินี
รัฐมนตรีฯ ดีอีเอส ร่วมพิธีทำบุญตักบาตรถวายพระราชกุศล เนื่องในโอกาสวันเฉลิมพระชนมพรรษา 'พระราชินี
เมื่อวันที่3มิถุนายน2565นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคมพร้อมด้วยนางสาวอัจฉรินทร์พัฒนพันธ์ชัยปลัดกระทรวงดิจิทัลเพื่อเศรษฐกิจและสังคมและนางสาวสุกันยาณียะวิญชาญผู้ตรวจราชการกระทรวงฯเข้าร่วมพิธีทำบุญตักบาตรถวายพระราชกุศลเนื่องในโอกาสวันเฉลิมพระชนมพรรษาสมเด็จพระนางเจ้าฯพระบรมราชินี3มิถุนายน2565ณท้องสนามหลวง ซึ่งรัฐบาลได้จัดกิจกรรมเฉลิมพระเกียรติสมเด็จพระนางเจ้าฯพระบรมราชินีโดยมีพล.อ.ประยุทธ์จันทร์โอชานายกรัฐมนตรีและภริยาเป็นประธานในพิธีทางศาสนามีพิธีทำบุญตักบาตรถวายพระราชกุศลเวลา07.30น.จำนวน145รูปส่วนภูมิภาคทุกจังหวัดจัดพิธีณศาลากลางจังหวัดหรือสถานที่ที่เหมาะสมและในต่างประเทศสถานเอกอัครราชทูตและสถานกงสุลพิจารณาการจัดพิธีตามที่เห็นสมควรและเหมาะสม
***************
วันอาทิตย์ที่ 26 กันยายน 2564
เพิ่มข้อกำหนดจริยธรรมข้าราชการการเมือง
วันอาทิตย์ที่ 26 กันยายน 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเห็นชอบร่างประมวลจริยธรรมของข้าราชการการเมือง โดยเป็นการปรับเพิ่มเติมสาระสำคัญ ได้แก่ กำหนดให้ข้าราชการการเมืองต้องดำรงตนโดยเปิดเผยหรือให้ข้อมูลข่าวสารอันอยู่ในความรับผิดชอบของตนอย่างถูกต้องครบถ้วนและไม่บิดเบือนแก่ประชาชน เพื่อให้สอดคล้องกับ พ.ร.บ.ข้อมูลข่าวสารของทางราชการ พ.ศ.2540 และกำหนดให้ปฏิบัติหน้าที่อย่างเป็นธรรม ไม่เลือกปฏิบัติ และไม่ใช้สถานะหรือตำแหน่งการเป็นข้าราชการการเมืองเข้าก้าวก่าย หรือ แทรกแซง เกี่ยวกับการดำเนินการทางวินัย โดยให้ใช้บังคับกับผู้ปฏิบัติงานให้แก่ข้าราชการการเมืองในตำแหน่งที่ปรึกษาหรือตำแหน่งอื่น ๆ ที่รัฐมนตรีแต่งตั้งนอกเหนือจากในระเบียบข้าราชการการเมืองและระเบียบสำนักนายกรัฐมนตรีด้วย
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันอาทิตย์ที่ 8 พฤษภาคม 2565
โฆษกรัฐบาลเผย นายกฯ พร้อมเดินทางร่วมการประชุมอาเซียน-สหรัฐฯ สมัยพิเศษ ซึ่งจัดขึ้นเป็นครั้งที่ 2 เชื่อมั่นพร้อมสนับสนุนให้สหรัฐฯ มีบทบาทสร้างสรรค์ในภูมิภาค
โฆษกรัฐบาลเผย นายกฯ พร้อมเดินทางร่วมการประชุมอาเซียน-สหรัฐฯ สมัยพิเศษ ซึ่งจัดขึ้นเป็นครั้งที่ 2 เชื่อมั่นพร้อมสนับสนุนให้สหรัฐฯ มีบทบาทสร้างสรรค์ในภูมิภาค
วันที่ 8 พ.ค. 65 นายธนกร วังบุญคงชนะ โฆษกประจำสำนักนายกรัฐมนตรี เปิดเผย ต่อกรณีที่ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมมีกำหนดเข้าร่วมการประชุมสุดยอดอาเซียน-สหรัฐฯ สมัยพิเศษ ซึ่งจะจัดขึ้นระหว่างวันที่ 12 - 13 พฤษภาคม 2565 ณ กรุงวอชิงตัน สหรัฐอเมริกา โดยการประชุมดังกล่าวจัดขึ้นโดยการทาบทามของสหรัฐฯ มีวัตถุประสงค์เพื่อเฉลิมฉลองวาระครบรอบ 45 ปี ความสัมพันธ์อาเซียน-สหรัฐฯ ทั้งนี้ ความสัมพันธ์อาเซียน-สหรัฐฯ เริ่มต้นอย่างเป็นทางการเมื่อปี 2520 และได้ยกระดับเป็นหุ้นส่วนเชิงยุทธศาสตร์เมื่อปี 2558 โดยทั้งสองฝ่ายดำเนินความร่วมมืออย่างครอบคลุมทั้ง 3 เสาของประชาคมอาเซียน ทั้งด้านการเมืองความมั่นคง เศรษฐกิจ และสังคมและวัฒนธรรม เพื่อสนับสนุนการบูรณาการและการพัฒนา ในภูมิภาคให้ก้าวหน้า
นายธนกรกล่าวว่า สหรัฐฯ เป็นคู่ค้าทางด้านเศรษฐกิจที่สำคัญเป็นอันดับ 2 และเป็นแหล่งเงินทุนอันดับ 1 ของอาเซียน ทั้งนี้ ในช่วงการแพร่ระบาดของโควิด-19 สหรัฐฯ ได้ให้ความช่วยเหลือแก่ประเทศสมาชิกอาเซียน รวมเป็นเงินมากกว่า 200 ล้านดอลลาร์สหรัฐ รวมทั้งบริจาควัคซีนให้แก่ประเทศในภูมิภาคแล้วกว่า 91 ล้านโดส โดยเชื่อมั่นว่าการเดินทางร่วมการประชุมของนายกรัฐมนตรีครั้งนี้ จะนำมาซึ่งความร่วมมือระหว่างอาเซียน-สหรัฐฯ เพื่อขับเคลื่อนการฟื้นฟูและการเติบโตอย่างยั่งยืนของภูมิภาค ในยุคหลังโควิด-19
วันอังคารที่ 10 พฤษภาคม 2565
“ชัยวุฒิ” เตือน 42 ยูอาร์แอลหยุดแชร์โพสต์คลิปโฆษณาไม่เหมาะสมลาซาด้า-เครปกะเทย
“ชัยวุฒิ” เตือน 42 ยูอาร์แอลหยุดแชร์โพสต์คลิปโฆษณาไม่เหมาะสมลาซาด้า-เครปกะเทย
“ชัยวุฒิ”รมว.ดีอีเอสสั่งการหน่วยงานเกี่ยวข้องรวบรวมพยานหลักฐานเตรียมใช้กฎหมายลงดาบโฆษณาไม่เหมาะสมของลาซาด้า-นาราเครปกะเทย พบ42ยูอาร์แอลที่เป็นช่องทางแชร์คลิปเตรียมประสานแพลตฟอร์มและศาลให้มีคำสั่งปิดกั้นล่าสุดดีอีเอสรับหนังสือร้องเรียนจาก“ศรีสุวรรณ”เรียกร้องให้เอาผิดกับบุคคล/แพลตฟอร์มรวม3กลุ่ม
นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส)กล่าวว่าวันนี้นายศรีสุวรรณจรรยาเลขาธิการสมาคมองค์การพิทักษ์รัฐธรรมนูญไทยได้เดินทางมายื่นหนังสือร้องเรียนที่กระทรวงดิจิทัลฯเรียกร้องให้มีการดำเนินคดีตามกฎหมายอย่างถึงที่สุดกับผู้ที่มีความผิดทั้งหมดที่ร่วมกันผลิตและเผยแพร่คลิปโฆษณาไม่เหมาะสมในการโปรโมทแคมเปญ5.5ของแพลตฟอร์มอี-คอมเมิร์ซ“ลาซาด้า”ซึ่งผู้ที่มีส่วนร่วมประกอบด้วย3กลุ่มได้แก่นายอนิวัติประทุมถิ่น(นาราเครปกะเทย)เจ้าของโพสต์บริษัทอินเตอร์เซคท์ดีไซน์แฟคทอรี่จำกัดซึ่งเป็นบริษัทโฆษณาและบริษัทลาซาด้าประเทศไทยจำกัด(Lazada)
ทั้งนี้กระทรวงดิจิทัลฯติดตามเรื่องนี้ตั้งแต่รับทราบว่ามีการโพสต์คลิปไม่เหมาะสมของโฆษณาชิ้นนี้ในช่องทางโซเชียลต่างๆรวมถึงบนแพลตฟอร์มลาซาด้าพร้อมสั่งการหน่วยงานที่เกี่ยวข้องให้รวบรวมพยานหลักฐานจากทุกช่องทางทั้งเฟซบุ๊กทวิตเตอร์ยูทูบล่าสุดพบ42ยูอาร์แอลที่มีการแชร์ข้อมูลเนื้อหาไม่เหมาะสมดังกล่าวจึงได้ประสานกับแพลตฟอร์มให้มีการลบและปิดกั้นการเข้าถึงเนื้อหานั้นพร้อมเตรียมดำเนินคดีตามกฎหมายส่วนกรณีที่มีบางแพลตฟอร์มไม่ดำเนินการตามคำขอก็จะขอคำสั่งศาลให้ปิดกั้นอย่างไรก็ตามคาดหวังว่าน่าจะได้รับความร่วมมือที่ดีจากแพลตฟอร์มโซเชียลที่ติดต่อไป
“แต่ทั้งหมดทั้งปวงก็ต้องขอบคุณคุณศรีสุวรรณที่ช่วยร้องเรียนและสนับสนุนการทำงานของกระทรวงฯเราก็จะได้นำเรื่องที่ท่านประสานเข้ามาเรื่องข้อมูลต่างๆก็จะรับเข้าไปดำเนินคดีตามกฎหมายอย่างถึงที่สุดกับผู้ที่มีความผิดทั้งหมดทั้งคุณนาราเครปกะเทยที่เป็นเจ้าของโพสต์บริษัทโฆษณาก็จะมีส่วนร่วมและตัวแพลตฟอร์มประกอบด้วย3กลุ่มนี้ซึ่งใครจะมีความผิดอย่างไรก็ว่าไปตามกฎหมายส่วนการสั่งปิดแพลตฟอร์มลาซาด้าก็เป็นเรื่องที่ต้องให้ศาลพิจารณาต้องดูข้อเท็จจริงที่เรื่องกฎหมาย”นายชัยวุฒิกล่าว
พร้อมกันนี้ได้ฝากเตือนไปยังอินฟลูเอนเซอร์ผู้ที่จะโพสต์ข้อความหรือคลิปต่างๆรวมถึงเอเจนซี่โฆษณาอยากให้คอยระมัดระวังโพสต์ที่ทำให้กระทบกับความรู้สึกคนไทยหรือผิดกฎหมายและผิดจรรยาบรรณของสื่อในการโฆษณาอยากให้ทำงานอย่างระมัดระวังอย่าให้เกิดเหตุการณ์แบบนี้อีก
สำหรับเรื่องการกำกับดูแลโฆษณาเป็นหน้าที่ของทางสมาคมโฆษณาซึ่งมีจรรยาบรรณมีมาตรฐานวิชาชีพต้องกำกับดูแล ต้องมีการบังคับใช้เรื่องข้อจริยธรรมให้จริงจังและควรจะมีบทลงโทษกับคนที่ฝ่าฝืนจริยธรรมจรรยาบรรณของสมาคมฯ
“จรรยาบรรณและมาตรฐานวิชาชีพมีอยู่แล้วอยากให้กำกับกันเองมากกว่าถ้าเราใช้อำนาจรัฐเข้าไปก็เหมือนแทรกแซงหรือไปทำให้รู้สึกไม่สบายใจผมคิดว่าสมาคมมีกำกับดูแลกันเองและเราก็จะเข้ามาคอยประสานงานก็ไม่อยากให้เกิดเหตุการณ์แบบนี้อีก ซึ่งกระทบความรู้สึกคนไทยโดยเฉพาะตัวแพลตฟอร์มลาซาด้าเองเพราะว่าทำสิ่งที่ไม่เหมาะสมคนไทยก็รับไม่ได้ก็เป็นอุทาหรณ์ให้กับแพลตฟอร์มหรือการค้าออนไลน์หรือการโฆษณาต่างๆต้องมีความระมัดระวังการทำอะไรที่ผิดศีลธรรมผิดกฎหมายขัดความรู้สึกของคนไทยสังคมลงโทษท่านแน่นอน”นายชัยวุฒิกล่าว
***********
วันอังคารที่ 21 ธันวาคม 2564
โฆษกรัฐบาลเผย “นายกฯ” มุ่งมั่นขจัดปัญหายาเสพติด ผลักดันกระทรวงยุติธรรมสร้างความเข้าใจ ประมวลกฎหมายยาเสพติดฉบับใหม่ เน้นตัดวงจรการเงิน
โฆษกรัฐบาลเผย “นายกฯ” มุ่งมั่นขจัดปัญหายาเสพติด ผลักดันกระทรวงยุติธรรมสร้างความเข้าใจ ประมวลกฎหมายยาเสพติดฉบับใหม่ เน้นตัดวงจรการเงิน ตั้งเป้ายึดทรัพย์เครือข่ายยาเสพติด 10,000 ล้านบาท ในปี 2565
วันที่ 21 ธ.ค. 64 นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มุ่งมั่นอยากให้ยาเสพติดลดน้อยหมดไปจากประเทศ ผลักดันกระทรวงยุติธรรมแก้ปัญหายาเสพติดเชิงรุก บูรณาการการทำงาน มุ่งตัดวงจรการลักลอบค้ายาเสพติด โดยได้มีการประกาศใช้ประมวลกฎหมายยาเสพติดฉบับใหม่ ซึ่งมีผลบังคับใช้ในวันที่ 9 ธ.ค. 2564 ที่ผ่านมา ซึ่งเป็นการปรับปรุงกฎหมายยาเสพติดรวม 24 ฉบับ ให้เป็นฉบับเดียว มุ่งเน้นการจับและขยายผลไปสู่การยึดทรัพย์และดำเนินคดีตาม พ.ร.บ.มาตรการสมคบ กฎหมายฟอกเงิน และกฎหมายรัษฎากร เป็นหลัก แทนแนวทางเดิมที่เน้นการปราบปรามและการจับกุมเพียงอย่างเดียว โดยเชื่อว่าจะนำไปสู่การป้องกัน ปราบปรามยาเสพติดอย่างเป็นระบบ มุ่งทำลายโครงสร้างเครือข่ายการค้ายาเสพติด รวมถึงการวางกรอบลงโทษผู้กระทำความผิดที่เหมาะสมและยุติธรรม
โฆษกรัฐบาลกล่าวเพิ่มเติมว่า การปรับปรุงประมวลยาเสพติดฉบับใหม่ เป็นการปรับกรอบแนวคิดและสร้างการทำงานที่แตกต่างไปจากเดิม อาทิ การริบทรัพย์สินไม่ผูกพันกับผลของคดีอาญา การริบทรัพย์สินตามมูลค่า การให้เครื่องมือทางกฎหมายกับเจ้าหน้าที่ ในการยึดหรืออายัดทรัพย์สินในกรณีเร่งด่วน ก่อนมีคำสั่งตรวจสอบทรัพย์สิน ซึ่งประมวลกฎหมายยาเสพติดใหม่นี้ ทำให้การดำเนินการริบทรัพย์สินทำงานได้ง่ายขึ้นกว่าเดิมและสามารถเดินหน้าได้อย่างต่อเนื่อง ขณะเดียวกัน ยังป้องกันการยักย้ายถ่ายเททรัพย์สิน
ในปีงบประมาณ 2565 รัฐบาลโดยกระทรวงยุติธรรมคาดการณ์เป้าหมายทรัพย์จากเครือข่ายค้ายาเสพติดที่จะถูกยึดมูลค่า 10,000 ล้านบาท โดยจะนำมาเป็นเงินสินบนต่อผู้แจ้งเบาะแส 5% หรือ 500 ล้านบาท สำหรับข้าราชการและเจ้าหน้าที่ผู้ปฏิบัติติงานจะได้รับเงินรางวัล 25% หรือ 2,500 ล้านบาท ซึ่งเป็นไปตามกฎหมาย
“นายกฯ เน้นย้ำและมีความมุ่งมั่นในการแก้ปัญหายาเสพติด เน้นบูรณาการทำงานร่วมกันเพื่อตัดวงจรการค้ายาเสพติด ขณะเดียวกันก็เร่งทำงานคู่ขนาน ส่งเสริมความรู้ความเข้าใจ ทั้งผู้ปฏิบัติงานและประชาชนทั่วไปด้วย ในดำเนินมาตรการภายใต้กฎหมายยาเสพติดฉบับใหม่นั้น โดยมีเป้าหมายและวัตถุประสงค์สูงสุด คือ การแก้ปัญหายาเสพติดที่มีมายาวนานและเรื้อรังในประเทศไทย” นายธนกร กล่าว
วันจันทร์ที่ 4 ตุลาคม 2564
ประกาศ ขสมก. ประจำวันที่ 4 ตุลาคม 2564​ พบพนักงานติดเชื้อไวรัส COVID-19 จำนวน​ 2 ราย​
ประกาศ ขสมก. ประจำวันที่ 4 ตุลาคม 2564​ พบพนักงานติดเชื้อไวรัส COVID-19 จำนวน​ 2 ราย​
1)​ พนักงานขับรถโดยสารปรับอากาศ สาย 522 เพศชาย อายุ 41 ปี
2) พนักงานเก็บค่าโดยสารรถปรับอากาศ สาย A3 เพศหญิง อายุ 37 ปี
วันพฤหัสบดีที่ 7 กรกฎาคม 2565
กทท.  แจ้งการให้บริการในวันหยุดนักขัตฤกษ์และวันหยุดกรณีพิเศษ
...
การท่าเรือแห่งประเทศไทย (กทท.) กระทรวงคมนาคม ขอแจ้งการให้บริการในวันหยุดนักขัตฤกษ์ในวันพุธที่ 13 - วันพฤหัสบดีที่ 14 กรกฎาคม 2565 (วันอาสาฬหบูชาและวันเข้าพรรษา) และวันหยุดราชการกรณีพิเศษในวันศุกร์ที่ 15 กรกฎาคม 2565 ท่าเรือกรุงเทพ (ทกท.) ยังคงให้บริการด้านการบรรทุกขนถ่ายและขนส่งสินค้าหรือตู้สินค้า ในวันหยุด ดังกล่าว
ในการนี้ บริษัทสายการเดินเรือหรือตัวแทนเรือ เจ้าของสินค้าหรือตัวแทนสินค้า ที่มีความประสงค์จะทำการบรรทุกขนถ่ายและขนส่งสินค้าหรือตู้สินค้าที่ ทกท. ระหว่างวันพุธที่ 13 กรกฎาคม 2565 เวลา 08.30 น. ถึงวันจันทร์ที่ 18 กรกฎาคม 2565 เวลา 08.30 น. สามารถแสดงความจำนงล่วงหน้าภายในเวลา 14.00 น. ของวันอังคารที่ 12 กรกฎาคม 2565 เพื่อ ทกท. จะได้จัดพนักงานและเครื่องมือทุ่นแรงเตรียมไว้ให้บริการ
ทั้งนี้ หากบริษัทสายการเดินเรือหรือตัวแทนเรือ เจ้าของสินค้าหรือตัวแทนสินค้า ไม่ได้แจ้ง ความประสงค์ขอทำการบรรทุกขนถ่ายและขนส่งสินค้าหรือตู้สินค้าไว้ล่วงหน้า ทกท. จะงดให้บริการในวันและเวลาดังกล่าว
วันอาทิตย์ที่ 10 เมษายน 2565
โฆษกรัฐบาลลงพื้นที่ภูเก็ตดูความพร้อมมาตรการรับนักท่องเที่ยวช่วงเทศกาลสงกรานต์ พบบรรยากาศคึกคักทั้งชาวไทยและต่างชาติ คาดสงกรานต์ภูเก็ต เงินสะพัดกว่า 3 พันล้านบาท พ่อค้าแม่ค้าฝากขอบคุณ "บิ๊กตู่"
โฆษกรัฐบาลลงพื้นที่ภูเก็ตดูความพร้อมมาตรการรับนักท่องเที่ยวช่วงเทศกาลสงกรานต์ พบบรรยากาศคึกคักทั้งชาวไทยและต่างชาติ คาดสงกรานต์ภูเก็ต เงินสะพัดกว่า 3 พันล้านบาท พ่อค้าแม่ค้าฝากขอบคุณ "บิ๊กตู่"
วันที่ 10 เมษายน 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า เมื่อวานนี้ตนได้เดินทางไปที่จังหวัดภูเก็ต เพื่อดูความพร้อมมาตรการรองรับนักท่องเที่ยวทั้งชาวไทยและชาวต่างชาติช่วงเทศกาลสงกรานต์ พบบรรยากาศการท่องเที่ยวของจังหวัดภูเก็ตยังคงคึกคักมากตามโครงการภูเก็ตแซนด์บ็อกซ์ ตั้งแต่ท่าอากาศยานนานาชาติภูเก็ต สังเกตเห็นได้ว่ามีจำนวนนักท่องเที่ยวทั้งชาวไทยและชาวต่างประเทศเดินทางเข้ามาใช้บริการเป็นจำนานมาก ขณะเดียวกัน เมื่อสำรวจบรรยากาศโดยรอบแหล่งท่องเที่ยวสำคัญของจังหวัดภูเก็ต พบเห็นกิจการร้านค้า เปิดให้บริการในระดับปกติด้วย และยังคงเข้มงวดในมาตรการ COVID Free Setting พร้อมรับนักท่องเที่ยวช่วงเทศกาลสงกรานต์ ทั้งนี้ หลังจากพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีนโยบายเปิดรับนักท่องเที่ยวชาวต่างชาติในโครงการ เมื่อวันที่ 1 กรกฎาคม 2564 ตอนนี้ยอดนักท่องเที่ยวสะสมอยู่ที่ 445,801 คนแล้ว (ข้อมูล ณ 8 เมษายน 2565)
โฆษกประจำสำนักนายกรัฐมนตรี กล่าวต่อไปว่า ในส่วนของสถานการณ์ท่องเที่ยวของจังหวัดภูเก็ตในช่วงวันหยุดยาวเทศกาลสงกรานต์ ระหว่างวันที่ 13-17 เมษายน 2565 (5 วัน) ได้มีจำนวนห้องพักเปิดให้บริการ 70,000 ห้อง คิดเป็น 70% ของห้องพักที่เปิดให้บริการ จากจำนวนห้องพักทั้งหมดในจังหวัดภูเก็ต อัตราการเข้าพักเฉลี่ยอยู่ที่ 44.46% หลังจากนี้ ททท. ยังคาดว่าจะมีอัตราการเข้าพักเพิ่มขึ้นสูงถึง 60% เนื่องจากนักท่องเที่ยวชาวไทยส่วนใหญ่นิยมจองแบบ last minute คืนพักเฉลี่ย 2.49 คืน จำนวนผู้เยี่ยมเยือน (นักท่องเที่ยวคนไทยและต่างชาติ) 188,245 คน ก่อให้เกิดรายได้หมุนเวียนเฉลี่ย 3,241.26 ล้านบาท
"จากการลงไปพูดคุยสอบถามกับผู้ประกอบการรายย่อย พ่อค้า-แม่ค้า ยังได้ขอบคุณนายกรัฐมนตรีและรัฐบาลที่ให้ “ภูเก็ต” เป็นจังหวัดนำร่องในการเปิดประเทศ ทำให้เศรษฐกิจในพื้นที่คึกคัก ทั้งนี้ ในช่วงสงกรานต์ จังหวัดภูเก็ตจะมีการจัดกิจกรรม Water Festival เทศกาลวิถีน้ำ…วิถีไทย ครั้งที่ 7 “สายน้ำ ยาม ฟ้าใส” โดย ททท.ร่วมกับหน่วยงานภาครัฐ ภาคเอกชนในพื้นที่จังหวัดภูเก็ต ระหว่างวันที่ 11-12 เมษายน 2565 ณ บริเวณสนามหญ้าบริเวณสี่แยกชาร์เตอร์ อาคารพิพิธภัณฑ์เพอรานากันนิทัศน์ อาคารสถานีตำรวจภูธรตลาดใหญ่เดิม (นาฬิกา) เพื่อส่งเสริมการท่องเที่ยวในช่วงเทศกาลสงกรานต์และสืบสานประเพณีไทยตามมาตรการของ ศบค.และจังหวัดอย่างเคร่งครัด” นายธนกร กล่าว
...................
วันอังคารที่ 5 เมษายน 2565
กระทรวงยุติธรรม พร้อมปรับปรุงตามข้อเสนอแนะ คกก. ตรวจสอบการดำเนินการตามกฎหมายว่าด้วยการอภัยโทษ
กระทรวงยุติธรรม พร้อมปรับปรุงตามข้อเสนอแนะ คกก. ตรวจสอบการดำเนินการตามกฎหมายว่าด้วยการอภัยโทษ
นายวัลลภ นาคบัว รองปลัดกระทรวงยุติธรรม และโฆษกกระทรวงยุติธรรม เปิดเผยว่า ตามที่นายกรัฐมนตรีได้ให้ข้อเสนอแนะ คณะกรรมการตรวจสอบการดำเนินการตามกฎหมายว่าด้วยการอภัยโทษ พร้อมมีข้อสั่งการเพิ่มเติมให้กระทรวงยุติธรรมและกรมราชทัณฑ์รับไปดำเนินการตามที่คณะกรรมการฯ เสนอนั้น กระทรวงยุติธรรมได้ดำเนินการในส่วนที่เกี่ยวข้องมาอย่างต่อเนื่อง และได้รายงานผลดำเนินการตามข้อเสนอแนะให้นายกรัฐมนตรีทราบ โดยกระทรวงได้รับทราบผลการตรวจสอบของคณะกรรมการตรวจสอบการดำเนินการตามกฎหมายว่าด้วยการอภัยโทษ ว่าคณะกรรมการฯ ไม่พบความผิดพลาดหรือความบกพร่องในกระบวนการตรา พระราชกฤษฎีกาอภัยโทษ พ.ศ. 2564 ที่เป็นการให้ประโยชน์แก่ผู้ต้องโทษเป็นการทั่วไป และขั้นตอนการเลื่อนชั้นนักโทษเด็ดขาดก็เป็นไปตามหลักเกณฑ์และวิธีการตามกฎหมายกำหนดแล้ว
นายวัลลภ กล่าวอีกว่า คณะกรรมการฯ ได้มีข้อเสนอแนะ ซึ่งกระทรวงยุติธรรมได้รับมาเพื่อปรับปรุงแนวทางการจัดชั้น เลื่อนชั้น โดยให้มีแนวทางที่ชัดเจนมากยิ่งขึ้น และให้นำพฤติการณ์ความร้ายแรงหรือความเสียหายต่อสังคมที่บุคคลนั้นได้ก่อขึ้น มาประมวลร่วมกับผลการพัฒนาพฤตินิสัย ซึ่งเรื่องนี้อยู่ในระหว่างการดำเนินการของกรมราชทัณฑ์ นอกจากนี้ กระทรวงยุติธรรมยังได้รับแนวทางข้อเสนอแนะของคณะกรรมการฯ ในส่วนที่เกี่ยวกับการกำหนดให้มีระยะเวลาปลอดภัย (ระยะเวลาขั้นต่ำ) ในการรับโทษของผู้ต้องขังที่จะต้องได้รับโทษจำคุกมาแล้วไม่น้อยกว่า 1 ใน 3 หรือ 8 ปี แล้วแต่ระยะเวลาใดถึงก่อน มาเป็นเกณฑ์ก่อนได้รับประโยชน์จากการบริหารโทษของกรมราชทัณฑ์ และลดสัดส่วนในการเสนอขอพระราชทานอภัยโทษ รวมทั้งกำหนดให้คดีทุจริตร้ายแรงได้รับประโยชน์น้อยลงกว่าเดิมด้วย
วันพุธที่ 23 กุมภาพันธ์ 2565
ขสมก. หยุดการเดินรถโดยสาร สาย 7 คลองขวาง - หัวลำโพง
เนื่องจาก บริษัท ต.มานิตย์การเดินรถ จำกัด สามารถจัดเดินรถโดยสารในเส้นทางดังกล่าวได้ตามปกติแล้ว
นายกิตติกานต์ จอมดวง จารุวรพลกุล ผู้อำนวยการองค์การขนส่งมวลชนกรุงเทพ (ขสมก.) กระทรวงคมนาคม เปิดเผยว่า จากการประชุมเมื่อวันที่ 25 ธันวาคม 2563 ณ กรมการขนส่งทางบก โดยการหารือร่วมกัน 3 ฝ่าย ประกอบด้วย กรมการขนส่งทางบก (ขบ.) ขสมก. และบริษัท ต.มานิตย์การเดินรถ จำกัด ซึ่งเป็นผู้ประกอบการเดินรถสาย 7 โดยมติที่ประชุมให้ ขสมก. จัดการเดินรถมาตรฐาน 3 (รถโดยสารธรรมดา) ช่วงคลองขวาง - หัวลำโพง ไปพลางก่อน จนกว่าบริษัท ต.มานิตย์การเดินรถ จำกัด จะพร้อมให้บริการ บัดนี้ รถโดยสารประจำทางของบริษัทเอกชน โดยบริษัท ต.มานิตย์การเดินรถ จำกัด สามารถจัดเดินรถโดยสารในเส้นทางดังกล่าวได้ตามปกติแล้ว ขสมก. จึงต้องหยุดการเดินรถโดยสารสาย 7 คลองขวาง - หัวลำโพง ตั้งแต่วันที่ 1 มีนาคม 2565 เป็นต้นไป
ทั้งนี้ ขสมก. ยังคงจัดเดินรถให้บริการ สาย 7ก เส้นทางพุทธมณฑลสาย 2 - พาหุรัด เพื่อเป็นทางเลือกสำหรับผู้ใช้บริการได้อีกทางหนึ่ง
วันพุธที่ 13 เมษายน 2565
สาร พลเอก ประยุทธ์ จันทร์โอชา นายกรัฐมนตรี เนื่องใน “วันผู้สูงอายุแห่งชาติ” และ “วันแห่งครอบครัว” ประจำปี 2565 วันที่ 13 เมษายน 2565 และ วันที่ 14 เมษายน 2565
สาร พลเอก ประยุทธ์ จันทร์โอชา นายกรัฐมนตรี เนื่องใน “วันผู้สูงอายุแห่งชาติ” และ “วันแห่งครอบครัว” ประจำปี 2565 วันที่ 13 เมษายน 2565 และ วันที่ 14 เมษายน 2565
สารพลเอกประยุทธ์จันทร์โอชานายกรัฐมนตรี
เนื่องใน“วันผู้สูงอายุแห่งชาติ”และ“วันแห่งครอบครัว”ประจำปี2565
วันที่13เมษายน2565และวันที่14เมษายน2565
---------------------------
เนื่องในโอกาส“วันผู้สูงอายุแห่งชาติ”และ“วันแห่งครอบครัว”ประจำปี2565ผมขอส่งความระลึกถึงและความปรารถนาดีมายังผู้สูงอายุทุกท่านและพี่น้องประชาชนชาวไทยทุกครอบครัวให้มีความอบอุ่นเข้มแข็งรักใคร่กลมเกลียวกัน
“วันผู้สูงอายุแห่งชาติ”และ“วันแห่งครอบครัว”ถือเป็นวันสำคัญที่สร้างความตระหนักรู้ให้แก่ประชาชนและสังคมได้เห็นถึงความสำคัญของผู้สูงอายุในฐานะผู้เป็นเสาหลักผู้ทรงภูมิปัญญาและประสบการณ์ในการดำเนินชีวิตซึ่งเปรียบเสมือนศูนย์รวมจิตใจของสมาชิกในครอบครัวเพื่อเป็นการสร้างความสัมพันธ์ที่ดีระหว่างสมาชิกในครอบครัวแสดงให้เห็นถึงความนอบน้อมอันเป็นขนบธรรมเนียมที่ดีงามของไทย
สถานการณ์การแพร่ระบาดของโรคติดเชื้อไวรัสโคโรนา2019ผมขอแสดงความห่วงใยมายังผู้สูงอายุทุกท่านและขอให้ทุกครอบครัวช่วยกันดูแลสุขภาพซึ่งกันและกันโดยปฏิบัติตามคำแนะนำของกระทรวงสาธารณสุขอย่างเคร่งครัดเพื่อให้พี่น้องประชาชนสามารถดำเนินชีวิตร่วมกับครอบครัวได้อย่างเป็นปกติสุขต่อไป
ในโอกาสนี้ผมขออาราธนาคุณพระศรีรัตนตรัยและสิ่งศักดิ์สิทธิ์ทั้งหลายที่ท่านเคารพนับถือตลอดจนความรักความห่วงใยกันในครอบครัวจงเป็นพลังให้ทุกท่านประสบแต่ความสุขมีสุขภาพกายสุขภาพใจที่สมบูรณ์แข็งแรงและสัมฤทธิ์ผลในสิ่งที่พึงปรารถนาโดยทั่วกัน
วันพฤหัสบดีที่ 26 พฤษภาคม 2565
กระทรวงเกษตรฯ เตรียมจัดงานวันข้าวและชาวนาแห่งชาติ ประจำปี 2565
กระทรวงเกษตรฯ เตรียมจัดงานวันข้าวและชาวนาแห่งชาติ ประจำปี 2565
นายสมชวน รัตนมังคลานนท์ รองปลัดกระทรวงเกษตรและสหกรณ์ เป็นประธานการประชุมคณะอนุกรรมการจัดงานรณรงค์ถ่ายทอดเทคโนโลยีการผลิตข้าวระดับประเทศ เนื่องในวันข้าวและชาวนาแห่งชาติ ประจำปี 2565 ณ ห้องประชุมกระทรวงเกษตรและสหกรณ์ โดยที่ประชุมได้พิจารณารูปแบบและแนวทางการจัดงานวันข้าวและชาวนาแห่งชาติ ประจำปี 2565 ประกอบด้วย 1) การจัดงานวันข้าวและชาวนาแห่งชาติระดับประเทศ ระหว่างวันที่ 4 – 6 มิถุนายน 2565 ณ ทุ่งมะขามหย่อง อำเภอพระนครศรีอยุธยา จังหวัดพระนครศรีอยุธยา และกรมการข้าว กรุงเทพมหานคร และ 2) การจัดงานวันข้าวและชาวนาแห่งชาติระดับเขต โดยได้กำหนดให้เขตภาคเหนือ จัดงานระหว่างวันที่ 16 – 17 มิถุนายน 2565 ณ ศูนย์วิจัยข้าวเชียงราย
จังหวัดเชียงราย เขตภาคใต้ ระหว่างวันที่ 20 - 21 มิถุนายน 2565 ณ อำเภอเทพา จังหวัดสงขลา และเขตภาคตะวันออกเฉียงเหนือ ระหว่างวันที่ 23 – 25 มิถุนายน 2565 จังหวัดอุบลราชธานี ณ ศูนย์วิจัยข้าวอุบลราชธานี
ในการนี้ กระทรวงเกษตรและสหกรณ์ได้รับพระมหากรุณาธิคุณจากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทรงเสด็จพระราชดำเนินเป็นองค์ประธานในพิธีเปิดงานวันข้าวและชาวนาแห่งชาติ ประจำปี 2565 ณ พระราชานุสาวรีย์สมเด็จพระสุริโยทัย ทุ่งมะขามหย่อง อำเภอพระนครศรีอยุธยา จังหวัดพระนครศรีอยุธยา ในวันเสาร์ที่ 4 มิถุนายน 2565
ทั้งนี้ ข้าวเป็นพืชที่มีความสำคัญต่อประเทศและสังคมไทยอย่างยิ่ง โดยปัจจุบันมีพื้นที่ปลูกกว่า 60 ล้านไร่ ประกอบด้วย ครัวเรือนชาวนาประมาณ 3.72 ล้านครัวเรือน หรือประมาณ 17 ล้านคน เป็นสินค้าส่งออกนำเงินเข้าประเทศ ประมาณปีละ 200,000 ล้านบาท นอกจากนี้ ข้าวยังเป็นพืชอาหารหลักและมีความสำคัญต่อวิถีชีวิตของคนไทย มาตั้งแต่ในอดีตจนถึงปัจจุบัน อีกทั้งเป็นแหล่งก่อเกิดวัฒนธรรมประเพณีและภูมิปัญญาท้องถิ่นที่เกี่ยวกับข้าวและชาวนา ทั้งนี้ คณะรัฐมนตรีได้มีมติเมื่อวันที่ 23 มิถุนายน 2552 เห็นชอบให้วันที่ 5 มิถุนายน ของทุกปีเป็น “วันข้าวและชาวนาแห่งชาติ” โดยกรมการข้าว ได้จัดงานมาแล้ว จำนวน 12 ครั้ง ตั้งแต่ ปี 2553 จนถึงปี 2564